b'\n_START_ARTICLE_\n\xc5\xa0tirideset mu\xc4\x8denikov\n_START_SECTION_\nKorenine praznika\n_START_PARAGRAPH_\nPraznik ve\xc4\x8dina kr\xc5\xa1\xc4\x8danskih cerkva bele\xc5\xbei kot spomin na dogodek iz \xc4\x8dasa vladavine cesarja Licinija (308-324). Ta je od spora s cesarjem Konstantinom I. Velikim v kr\xc5\xa1\xc4\x8danstvu videl sovra\xc5\xbenika, za kristjane pa je odlo\xc4\x8dil, da jih je potrebno spreobrniti ali pa odstraniti. Z odlokom je tudi vojakom na svojem obmo\xc4\x8dju ukazal, naj se kr\xc5\xa1\xc4\x8danstvu odre\xc4\x8dejo ali pa bodo kaznovani s smrtjo. _NEWLINE_Ukazu se je leta 320 juna\xc5\xa1ko uprlo \xc5\xa1tirideset vojakov elitne legije XII Fulminata. Po legendi naj bi v zaporu napisali \xc5\xa1e poslednje pismo, oporoko, v kateri so zapisali, da \xc5\xbeelijo biti pokopani v vasi v Mali Aziji, danes znani pod imenom Kyrklar. Odvzeli so jim obla\xc4\x8dila in jih 9. marca, v najhuj\xc5\xa1i zimi, v bli\xc5\xbeini mesta Sebaste (danes Sivas v Tur\xc4\x8diji) odpeljali do tamkaj\xc5\xa1njega zmrznjenega ribnika ter jih vrgli vanj._NEWLINE_Kljub vsemu naj bi Licinij vojakom tik pred smrtjo ponudil \xc5\xa1e zadnjo prilo\xc5\xbenost in jim ob ribnik namestil kopel s toplo vodo, ki je bila namenjena spreobrnjencem. Premislil si je le eden od vojakov, ki je iz ledeno mrzlega ribnika sko\xc4\x8dil v kopel, vendar naj bi ga zaradi nenadne spremembe temperature zadela kap in je umrl. Eden od stra\xc5\xbearjev, naj  bi odvrgel svoja obla\xc4\x8dila in se pridru\xc5\xbeil mu\xc4\x8denikom v ribniku, tako da je \xc5\xa1tevilo mu\xc4\x8denikov vseeno ostalo 40._NEWLINE_Naslednjega dne je pri\xc5\xa1el sodnik, ki je ukazal mu\xc4\x8denikom polomiti roke in noge ter jih se\xc5\xbegati na grmadi, njihov pepel pa raztresti. \xc4\x8ceprav se vojakom ni izpolnila posmrtna \xc5\xbeelja, da bi bili skupaj pokopani, so do\xc5\xbeiveli skupno smrt. _NEWLINE_\xc4\x8ceprav se je mu\xc4\x8deni\xc5\xa1tvo dogajalo 9. marca, se dan mu\xc4\x8denikov obhaja 10. marca.'